I aften klokken 20 står Morten Pedholt på scenen som vært på TV2 Nord-showet Årets Nordjyde. Det har han gjort mange gange før, og når han er betroet værts-ansvaret for TV2 Nords uden sammenligning største årlige tv-show, så er det fordi, han er blandt landets mest rutinerede værter på regional-tv. Morten Pedholt har været på TV2 Nord siden 2010. Før da slog han sig løs på TV2 Bornholm, og efterhånden har han 16 års erfaring med at være på tv, men tro endelig ikke, at han fra dag et har været den driftssikre vært med overskud, som vi kender ham for at være i dag. Karrieren har budt på et utal af sjove episoder. Deciderede brølere har der også været mange af, og ligefrem som han er, så deler Morten Pedholt også meget gerne den slags episoder – med glimt i øjet og en stor portion selvironi. Meget kan nemlig gå galt, når vi taler live-tv, og faktisk startede hans karriere netop med, at alt gik fuldstændig galt. Brændt af for åben skærm - Min første live nogensinde var på TV2 Bornholm for nu præcis 16 år siden. Jeg havde endnu ikke været på livekursus. Der var møde i økonomiudvalget om besparelser, og jeg lavede en aftale med borgmesteren om, at han skulle komme ud og svare på spørgsmål. Det gjorde han bare ikke!!, fortæller Morten Pedholt med et grin. - Der stod jeg så med tre minutter i tv uden at ane, hvad jeg skulle sige. Jeg forsøgte at koge lidt suppe på dagsordenen, men blev hylet helt ud af den og vidste ikke, hvem jeg selv var og måtte til sidst bede om at blive klippet af. Det var ikke kønt, erkender han. Det mente Morten Pedholts redaktionschef heller ikke, men han ringede dog dagen efter og sagde, at Morten Pedholt skulle på igen ugen efter, så han kunne komme op på hesten igen. - Det har jeg aldrig glemt ham for, og anden live ugen efter gik i øvrigt fint, siger Morten Pedholt. ”NEEEEEEEJJJJJJ, du er på Morten!!” Kvajet sig har han også i den bedste sendetid på TV2. Episoden ligger omkring 12 år tilbage, og TV2 Nord havde netop fået et nyt setup i studiet, som Morten endnu ikke var helt fortrolig med. Efter at have øvet lidt før udsendelsen gik han derfor om på den anden side af nyhedspulten for at rode med en knap, mens han ventede på at få besked om, at nu var han på live. Men bedst som Morten Pedholt roder rundt i studiet, lyder det i hans øre: ”NEEEEEEEJJJJJJ, du er på Morten!!” - Det blev ikke bedre af, at alle otte regioners udsendelser dengang blev præsenteret på en skærm bag TV2-værterne på Kvægtorvet. Da de vendte sig om, var TV2 Nords skærm tom, indtil man kunne se mig komme løbende i baggrunden. Jeg kæmpede mig meget stakåndet igennem hele den udsendelse - og blev grinet af både i Odense og i Aabybro, fortæller Morten Pedholt. Rapporterede i rask trav Morten Pedholt har heller aldrig været bleg for at lave sjov med sig selv i nordjydernes tjeneste. For nogle år siden skulle han være livereporter på en historie fra en rideklub i Dronninglund. I klubben havde de ”besøg” af en mekanisk hest, som ryttere kunne træne ridedetaljer på. Og hvad gør Morten Pedholt? Han tænker, at han naturligvis skal sende live fra mekanisk hesteryg! - Jeg har lært at ride, da jeg var barn, og besteg den mekaniske hest og satte den i trav. Jeg begyndte såkaldt letridning, hvor man skiftevis rejser sig i bøjlerne og sætter sig i sadlen i takt med hestens skridt. Da vi blev klippet på, gik mit ansigt op og ned i billedet, og allerede der lød der et latterbrøl hjemmefra i mine ører, fortæller Morten Pedholt, som dog selv formåede at holde masken og gennemføre liven på hesteryg. Ja, faktisk gik det så godt for den ridende livereporter, at han fik mod på mere. Fik studievært til at knække sammen - Jeg sluttede faktisk med at spørge folkene omkring mig, om hesten da ikke kunne løbe lidt hurtigere. Det kunne den, og jeg konstaterede tørt, at så ville der ikke gå længe med at nå fra Dronninglund til Aabybro. Det allerbedste var, at da studieværten i Aabybro blev klippet på, var hun helt ødelagt af grin og måtte tørre sit ansigt og forsøge at komme tilbage på sporet i resten af nyhedsudsendelsen, fortæller Morten Pedholt. Torsdag aften klokken 20 går det løs igen med Årets Nordjyde 2022. Det er live. Det er farligt, og alt kan ske, men Morten Pedholt garanterer trods alt, at der ikke er mekaniske heste involveret. Til gengæld er der masser af musik og underholdning, ligesom seerne kommer helt tæt på årets fem finalister, der til daglig knokler for at gøre en forskel for andre. I aften kæmper de om titlen ”Årets Nordjyde” og en førstepræmie på 50.000 kroner.

Referat:
Vi kender ham som en uhyre sikker og jovial vært, men vejen dertil har været brolagt med brølere og sjove episoder. Her får du nogle af dem i anledning af, at han i aften er vært på Årets Nordjyde 2022.